Tatiana Țîbuleac

Tatiana Țîbuleac (Chisinau, 1978ko urriaren 15a) idazle, kazetari eta itzultzaile moldaviar-errumaniarra da.

 Biografia 
Tatiana Țîbuleac Moldaviako hiriburuan jaio zen, Chisinaun. Aita kazetaria zuen, eta ama editorea; beraz, liburuz eta egunkariez inguratuta hazi zen, eta laster zaletu zen irakurketarekin.

Kazetaritza eta komunikazio ikasketak egin zituen Moldaviako Estatu Unibertsitatean, eta, urte horietan, hainbat hedabiderekin kolaboratzen hasi zen itzultzaile, zuzentzaile eta erreportari gisa.

 Ibilbidea 
1995ean, Tatiana Țîbuleac FLUX egunkarian hasi zen lanean, zeinak hedapen handia izan zuen garai hartan Moldavian. Handik gutxira, bere zutabe propioa izan zuen, "Povești adevărate" ("Benetako istorioak") izenekoa.

Lau urte geroago, telebistan hasi zen lanean, Pro TV Chișinău izeneko kate moldaviar batean, non erreportari gisa hasi ondoren, aurkezle aritu zen. Noizbait aipatu zuen bere lanean pertsona ezberdin eta ezezagunei buruz idazten saiatzen zela, interesgarriagoak iruditzen zitzaizkiolako. Izan ere, egunak eman ohi zituen pertsona pobreak, gaixotasunak eta, oro har, gizarte-arazoak zituztenak ezagutzen, eta gero horiei buruz idazten.

2007an kazetaritza utzi zuen, eta Parisera joan zen 2008an. Kontatu zuenez, oso ondo etorri zitzaion bizimodu berri bat aurkitzea, idazteko modu berri bat aurkitzeko. 

Moldavian argitaratu zuen Fabule Moderne (Fabula modernoak) bere lehen liburua, 2014an. Migrazioari buruzko 50 istorio laburrez osatutako bilduma da. Liburuak Facebooken argitaratutako hainbat argitalpenetan du jatorria, etxetik urrun bizi ziren pertsonak inspiratzeko eta migrazioari buruz beste ikuspegi batetik hitz egiteko xedez. Sare sozialean sortutako iritzi eta eztabaiden ondorioz, Alegia modernoak oso fenomeno ezaguna izan zen urte hartan.

Vara în care mama a avut ochii verzi (Nire amak begi berdeak izan zituen uda) bere lehen eleberria 2017an argitaratu zen. Hedabide batzuen arabera, "maitasunaren eta barkamenaren indarra eskatzen duen hausnarketa gordin eta intimoa, amatasunaren eta barkamenaren arteko harremanei buruzkoa", eta kritikak ere egilearen estilo gordinari darion poesia nabarmendu zuen. Literatur sari ugari irabazi zituen eleberriak, eta frantsesera eta gaztelaniara itzuli dute. Bukaresten nobelaren antzezlan bat egin zen.

2018an, Grădina de sticlă (Beirazko lorategia) bere bigarren eleberria argitaratu zuen, eta Europar Batasuneko Literatura Saria eman zioten.

 Sariak 

 2020. Gomendatutako Liburu-denden Saria (CEGAL)
 2019. 2019. urteko Liburua Calamo Saria, Vara în care mama a avut ochii verzi (Nire amak begi berdeak izan zituen uda) lanagatik.
 2019. Madrilgo Liburutegien Urteko Liburua (Finalista)
 2018. Moldaviako Idazleen Elkartearen Saria (Errumania)
 2018. Observator Cultural Saria (Errumania)
 2019. Lyceum saria (Errumania)
 2019. Europar Batasuneko Literatura Saria.
 2022. Santiago Kasinoaren XV. Europar Eleberri Saria.

 Obrak 

 2014: Fabule Moderne (Fabula modernoak).
 2017: Vara în care mama a avut ochii verzi (Nire amak begi berdeak izan zituen uda).
 2018: Grădina de sticlă (Beirazko lorategia).

 Erreferentziak 

 Kanpo estekak 

 "Nobela bat amaren begi berdeei Berria, 2025.03.30  (Uxue Rey Gorraz)

 2019ko Calamo Sarien Banaketa

Kategoria:XXI. mendeko emakume idazleak
Kategoria:Moldaviako idazleak
Kategoria:Errumaniako idazleak